b'\n_START_ARTICLE_\nT\xc3\xb5usu t\xc3\xa4nav (Rakvere)\n_START_PARAGRAPH_\nT\xc3\xb5usu t\xc3\xa4nav on t\xc3\xa4nav Rakveres, asukohaga Vanalinnas._NEWLINE_T\xc3\xa4nav on pikkusega 539 meetrit, saab alguse Pikalt t\xc3\xa4navalt t\xc3\xb5ustes Vallim\xc3\xa4e voorele ja suundub seej\xc3\xa4rel langusega loode suunas Vallikraavi t\xc3\xa4navani. T\xc3\xa4nav ristub Vallim\xc3\xa4e tee, Tammet\xc3\xb5ru t\xc3\xa4nava ja Annem\xc3\xa4e teega._NEWLINE_T\xc3\xa4nava ajalooline nimi 19. sajandi teisest poolest oli Palvemaja t\xc3\xa4nav, kuna seal asus 1865. aastast vennastekoguduse palvemaja. 1950. aastal muudeti t\xc3\xa4nava nimi T\xc3\xb5usu t\xc3\xa4navaks. T\xc3\xb5usu 2 asuv puitelamu kuulus Adoffite perekonnale. Perepoeg Ferdinand Gustav Adoff (1890\xe2\x80\x931938) oli ehitusinsener, kes projekteeris kodulinna rohkesti kauneid hooneid \xe2\x80\x93 turuhoone, pangahooned, linnahaigla, k\xc3\xa4sit\xc3\xb6\xc3\xb6liste seltsimaja jne. T\xc3\xb5usu 7 asuv elamu oli koduks 1920.\xe2\x80\x931930. aastatel Viru esimesele maavanemale, Eesti Vabariigi s\xc3\xb5jaministrile ja riigikogu liikmele Mihkel Juhkamile._NEWLINE_T\xc3\xb5usu t\xc3\xa4nav \xc3\xb5igustab oma nime, olles Rakvere linna \xc3\xbcks suurema kaldega t\xc3\xa4navaid \xe2\x80\x93 t\xc3\xb5us 7,5%. T\xc3\xa4nava k\xc3\xb5rgeim punkt on 99 meetrit \xc3\xbcle merepinna, mis on suurim k\xc3\xb5rgus Rakvere t\xc3\xa4navate hulgas.'